Rikunarita-ORG/Wikinium huggingface dataset:
# సామాజిక సేవలు

విద్యా సేవలను అందించడం సామాజిక సేవకు ఉదాహరణ
**సామాజిక సేవలు** ప్రజలకు వివిధ రకాల సేవలందించడానికి ప్రభుత్వం, ప్రైవేట్ రంగంలో నిర్వహించబడుతున్న లాభం గల, లాభాపేక్ష లేని సంస్థలు. ఈ ప్రజా సేవలు మరింత ప్రభావవంతమైన సంస్థలను సృష్టించడం, బలమైన సంఘాలను ఏర్పరచడంతో పాటు సమానత్వం, అవకాశాలను పెంపొందించడం వంటి కార్యక్రమాలను లక్ష్యంగా పెట్టుకున్నాయి.

సామాజిక సేవలలో విద్య, ఆహార రాయితీలు, ఆరోగ్య సంరక్షణ, పోలీసు, అగ్నిమాపక సేవ, ఉద్యోగ శిక్షణ, సబ్సిడీ గృహాలు, దత్తత, సమాజ నిర్వహణ, సౌకర్యాలు ఉన్నాయి.

## సామాజిక సంస్థలు

సమాజము లోని ఆర్థికముగా వెనుకబడిన తరగతుల వారికి, వికలాంగులకు, సహాయార్ధులకు, ఆర్థికముగా బలపడిన అన్ని వర్గాల లోని సమసమాజ నిర్మాణ వాదులు సంస్థలుగా ఏర్పడి తమవంతు సేవలను అందిస్తూ "మానవ సేవే మాధవ సేవ"గా భావించే సంస్థలను సామాజిక సేవా సంస్థలు అంటారు.

## కొన్ని సేవా సంస్థలు

* మిలిండా పౌండేషన్
* అన్నపూర్ణ సేవా సమితి
* రోటరీ క్లబ్
* లయన్సు క్లబ్
* వాసవీ క్లబ్
* వాస్వీక్ ఫౌండేషన్

## జాతీయ సామాజిక సేవా సంస్థలు

* అంతర్జాతీయ సులభ్ సామాజిక సేవా సంస్థ, బిందేశ్వర్ పాఠక్ స్థాపించిన సుప్రసిద్ధ సేవా సంఘం.

## రాష్ట్ర సామాజిక సేవా సంస్థలు

* జన విజ్ఞాన వేదిక, హైదరాబాదు.
* సి.బీ.ఆర్ సేవా సంస్థ, **మహబూబునగర్**.

## ఆంధ్రప్రదేశ్ గ్రామ సామాజిక సేవా సంస్థలు

* విధ్యాగణపతి సేవా సంస్థ మార్టేరు

## మూలాలు
# అరియకుడి రామానుజ అయ్యంగార్

| అరియకుడి రామానుజ అయ్యంగార్ |
| --- |
| తపాలా బిళ్ళపై రామానుజ అయ్యంగార్ చిత్రం |
| జననం | (1890-05-19)1890 మే 19 అరియకుడి పట్టణం, కరైక్కుడి జిల్లా, తమిళనాడు రాష్ట్రం, భారతదేశం |
| మరణం | 1967 జనవరి 23(1967-01-23) (వయసు: 76) |
| పేరుపడ్డది | కర్ణాటక సంగీత విద్వాంసుడు |

**అరియకుడి రామానుజ అయ్యంగార్** (19 మే 1890– 23 జనవరి 1967) ఒక కర్ణాటక గాత్ర సంగీత విద్వాంసుడు. ఇతడు పాడటంలో సరికొత్త శైలిని అభివృద్ధి చేశాడు. దానిని
*అరియకుడి సంప్రదాయం*గా అతని శిష్యులు అనుసరిస్తున్నారు. ఇతడు కర్ణాటక సంగీత కచేరీలలో నూతన పద్ధతులను స్థిరపరిచాడు.

1954లో ఇతనికి సంగీత నాటక అకాడమీ ఫెలోషిప్ లభించింది. 1958లో భారత ప్రభుత్వం ఇతనికి పద్మభూషణ్ పురస్కారం ఇచ్చి సత్కరించింది.

## ప్రారంభ జీవితం, నేపథ్యం

ఇతడు తమిళనాడు రాష్ట్రంలోని కరైక్కుడి జిల్లా (ప్రస్తుతం శివగంగై జిల్లా) అరియకుడి పట్టణంలో 1890, మే 19న జన్మించాడు. ఇతడు మొదట పుదుక్కోటై మలయప్ప అయ్యర్, నమక్కల్ నరసింహ అయ్యర్‌ల వద్ద విద్యనభ్యసించాడు. తరువాత పెక్కు సంవత్సరాలు పట్నం సుబ్రమణ్య అయ్యరు శిష్యుడు పూచి శ్రీనివాస అయ్యంగార్ వద్ద శిక్షణ పొందాడు.

## వృత్తి

1952లో సంగీత నాటక అకాడమీ అవార్డు సమయంలో రాష్ట్రపతి బాబూ రాజేంద్ర ప్రసాద్, ఉస్తాద్ ముస్తాక్ హుసేన్ ఖాన్, ఉస్తాద్ అల్లావుద్దీన్ ఖాన్, కరైకుడి సాంబశివ అయ్యర్‌లతో అరియకుడి రామానుజ అయ్యంగార్ (ఎడమ నుండి రెండవ వ్యక్తి)
ఇతడు తన మొదటి ప్రదర్శన 1918లో త్యాగరాయ ఆరాధనోత్సవాలలో ఇచ్చాడు.

కర్ణాటక సంగీత దిగ్గజం సెమ్మంగుడి శ్రీనివాస అయ్యర్ ఇతని గురించి ఇలా పేర్కొన్నాడు. "నేను అరియకుడి రామానుజ అయ్యర్ చేత చాలా ప్రభావితమయ్యాను. నేను ఇతనిలా పాడగలిగితే చాలు. నాకు ఇక పునర్జన్మ అక్కరలేదు". మరొక విద్వాంసుడు జి.ఎన్.బాలసుబ్రమణియన్ ఇతడు ఎదురు పడితే భక్తితో సాగిలపడి సాష్టాంగ నమస్కారం చేసేవాడు. ఇతడు మృదంగ కళాకారుడు పాలఘాట్ మణి అయ్యర్‌తో కలిసి అనేక కచేరీలు చేశాడు. ఇరువురికీ ఒకరి పట్ల మరొకరికి గాఢమైన స్నేహంతో పాటుగా గౌరవం ఉండేది. చెంబై వైద్యనాథ భాగవతార్, అరియకుడి రామానుజ అయ్యంగార్ ఇద్దరూ తన రెండు కళ్ళని పాలఘాట్ మణి అయ్యర్ చెబుతుండేవాడు.

## శిష్యులు

అరియకుడి రామానుజ అయ్యంగార్ వేలాది శిష్యులలో కొంతమంది ముఖ్య శిష్యులు: కె.వి.నారాయణస్వామి, బి.రాజం అయ్యర్, అలెప్పి వెంకటేశన్, మదురై ఎన్.కృష్ణన్,అంబి భాగవతార్. ఎం.ఎస్. సుబ్బులక్ష్మి ఇతనితో విరివిగా చర్చించి తన సంగీత పరిజ్ఞానాన్ని పెంపొందించుకుంది.

## పురస్కారాలు

* సంగీత కళానిధి పురస్కారం (1938)
* సంగీత నాటక అకాడమీ అవార్డు (1952)
* సంగీత నాటక అకాడమీ ఫెలోషిప్ (1954)
* తమిళ ఇసై సంఘం, చెన్నై వారిచే *ఇసై పెరరిజ్ఞర్* (1950)
* మైసూర్ దర్బారుచే *గాయక శిఖామణి*
* వెల్లూరు సంగీత సభ వారిచే *సంగీత రత్నాకర*
* ఇండియన్ ఫైన్ ఆర్ట్స్ సొసైటీ, చెన్నై వారిచే*సంగీత కళాశిఖామణి*
* భారత ప్రభుత్వం చే పద్మభూషణ్ పురస్కారం (1958)

## గ్రంథసూచిక

* *అరియకుడి రామానుజ అయ్యంకర్ డే*. అరియకుడి రామానుజ అయ్యంగార్ ట్రస్ట్. 1984.

## మూలాలు

## బయటి లింకులు

* Works by or about అరియకుడి రామానుజ అయ్యంగార్ at Internet Archive
* Ariyakudi Ramanuja Iyengar Home Page
* Article on Ariyakudi Ramanuja Iyengar from *The Hindu*
* An Article Written by Ariyakudi Ramanuja Iyengar in Ananda Vikatan in 1939 (Tamil)
# మహారాజపురం విశ్వనాథ అయ్యర్

| మహారాజపురం విశ్వనాథ అయ్యర్ |
| --- |
|  |
| Background information |
| Born | (1896-09-15)1896 సెప్టెంబరు 15 |
| Origin | చెన్నై, భారతదేశం |
| Died | 1970 (aged 74) |
| Genres | భారతీయ శాస్త్రీయ సంగీతము |
| Occupation | కర్ణాటక శాస్త్రీయ గాత్ర విద్వాంసుడు |
| Years active | 1911–1966 |

**మహారాజపురం విశ్వనాథ అయ్యర్** (తమిళం: மகாராஜபுரம் விசுவநாதையர்) (1896–1970) ఒక భారతీయ కర్ణాటక సంగీత గాత్రవిద్వాంసుడు. ఇతడు అనేక పురస్కారాలను పొందాడు. వాటిలో సంగీత కళానిధి, సంగీతభూపతి మొదలైనవి ఉన్నాయి.H

## ప్రారంభ జీవితం, నేపథ్యం

ఇతడు 1896, సెప్టెంబరు 15న తమిళనాడు రాష్ట్రం, తంజావూరు జిల్లా, మహారాజపురంలో రామ అయ్యర్, అంబ దంపతులకు మూడవ సంతానంగా జన్మించాడు.
ఇతడు మొదట మహావైద్యనాథ అయ్యర్ శిష్యుడైన ఉమయల్పురం స్వామినాథ అయ్యర్ వద్ద సంగీత శిక్షణ తీసుకున్నాడు. మహావైద్యనాథ అయ్యర్ గురువు త్యాగరాజుకు నేరుగా శిష్యుడు. ఆ విధంగా విశ్వనాథ అయ్యర్ త్యాగరాజు శిష్య పరంపరలో ఐదవ తరానికి చెందినవాడు.

నందనార్ సినిమాలో కె.బి.సుందరంబాళ్‌తో విశ్వనాథ అయ్యర్
## సంగీత రంగంలో కృషి

రాగాలను సాగదీసి పాడటం ఇతని ప్రత్యేకత. మోహన రాగం ఆలపించడంలో ఇతడు దిట్ట. కల్పనా సంగీతంలో ఇతడు ఆరితేరినాడు.
ఇతని ముఖ్యశిష్యులలో సెమ్మంగుడి శ్రీనివాస అయ్యర్, మన్నార్గుడి సాంబశివ భాగవతార్, కుమారుడు మహారాజపురం సంతానం, సంధ్యావందనం శ్రీనివాసరావు మొదలైన వారున్నారు.

## సినిమా నటన

ఇతడు"భక్త నందనార్" అనే తమిళ సినిమాలో భూస్వామి వేదయార్ పాత్రను ధరించాడు. కె.బి.సుందరంబాళ్ నందనార్ పాత్రలో నటించిన ఈ సినిమా 1935, జనవరి 1న విడుదలయ్యింది.

## పురస్కారాలు, గుర్తింపులు

ఇతనికి 1939లో "సంగీతభూపతి" అనే బిరుదు లభించింది. 1945లో మద్రాసు సంగీత అకాడమీ వారు సంగీత కళానిధి పురస్కారాన్ని ప్రదానం చేశారు. 1955లో కర్ణాటక సంగీతం గాత్ర విభాగంలో సంగీత నాటక అకాడమీ అవార్డు పొందాడు. ఇతడు తిరువాంకూరు, మైసూరు, పుదుక్కోటై సంస్థానాలలో ఆస్థాన విద్వాంసుని పదవిని అలంకరించాడు.

## మూలాలు
# ఎం.ఎస్.షీలా

| ఎం.ఎస్.షీలా |
| --- |
|  |
| Background information |
| Origin | కర్ణాటక |
| Genres | భారత శాస్త్రీయ సంగీతం |
| Occupation | శాస్త్రీయ గాత్ర విద్వాంసురాలు |
| Instrument | గాత్రం |
|  |
| Website |  |

**ఎం.ఎస్.షీలా** ఒక శాస్త్రీయ సంగీత గాత్ర విద్వాంసురాలు. ఈమె శాస్త్రీయ సంగీతంతో పాటు, లలిత సంగీతం, భక్తి సంగీతాలలో కూడా నిష్ణాతురాలు.

## జీవిత విశేషాలు

ఈమె సంగీతకారుల కుటుంబంలో జన్మించింది. ఈమె తల్లి ఎం.ఎన్.రత్న కర్ణాటక సంగీత విద్వాంసురాలు. ఈమె మొదట తన తల్లి వద్ద సంగీతాన్ని నేర్చుకుంది. తరువాత ఆర్.కె.శ్రీకంఠన్ వద్ద పూర్తిస్థాయిలో సంగీతాన్ని అభ్యసించింది. ఈమె బెంగళూరు విశ్వవిద్యాలయం నుండి సంగీతంలో పోస్టు గ్రాడ్యుయేషన్ పూర్తి చేసి బంగారుపతకాన్ని గెలుచుకుంది.

## సంగీతవృత్తి

ఈమె అతి చిన్నవయసు నుండే సంగీత ప్రదర్శనలు ఇవ్వడం మొదలుపెట్టింది. ఈమె దేశ విదేశాలలో అనేక కచేరీలు చేసింది. దూరదర్శన్‌లోను, ఆకాశవాణిలోను సంగీత సమ్మేళనాలలో, జాతీయ కార్యక్రమాలలో, ప్రత్యేక సందర్భాలలో సంగీత ప్రదర్శనలు ఇచ్చింది. ఈమె అమెరికా, కెనెడా, ఆస్ట్రేలియా దేశాలు పర్యటించి అనేక సంగీత కచేరీలు చేసింది. ఈమె అమెరికా పర్యటనను కర్టాటక ప్రభుత్వం స్పాన్సర్ చేసింది. ఈమె మధ్యప్రాచ్యదేశాలలో, లండన్‌లో కూడా సంగీత ప్రదర్శనలు ఇచ్చింది.

ఈమె ఆకాశవాణి, దూరదర్శన్‌లలో కర్ణాటక సంగీతం, లలిత సంగీతం రెండు విభాగాలలోను ఏ గ్రేడు కళాకారిణిగా ఎంపికయ్యింది. ఈ విధంగా కర్ణాటక సంగీతం, లలిత సంగీతాలలో ఏ గ్రేడు కళాకారిణిగా ఎంపికైన కర్ణాటక రాష్ట్రానికి చెందిన మొట్టమొదటి మహిళ ఈమె.

ఈమె శ్రీవిద్యాదర్శని, నినాద, సదాశివ మాధుర్య, లలితా సహస్రనామ, వెంకటేశ్వర సుప్రభాతం, శారదా సుప్రభాతం, సౌందర్యలహరి, లలితా త్రిశతి, గాన సుశీలం, ఆడిసిదలు యశోద, పాలించు కామాక్షి, హరిదాస నామన, హిమాద్రి సుతే పాహిమాం, శివానందలహరి, వచనామృతం వంటి అనేక ఆడియో కేసెట్లు, సి.డి.లు రికార్డు చేసింది.

ఈమె భరతనాట్యంలో కూడా శిక్షణ పొందింది. 1990వరకు నాట్యప్రదర్శనలు కూడా ఇచ్చింది. ఈమె తన భర్త బి.కె.రామస్వామితో కలిసి హంసధ్వని క్రియేషన్స్ అనే సంస్థను స్థాపించి శాస్త్రీయ సంగీత అభివృద్ధికి పాటు పడింది. ఆ సంస్థ ద్వారా వర్క్‌షాపులు నిర్వహించడం, కేసెట్లను విడుదల చేయడం, యువకళాకారులచే సంగీత కచేరీలు నిర్వహించడం, హంసధ్వని వార్షికోత్సవాలను జరపడం, సంగీతంలో నిష్ణాతులైనవారికి హంసధ్వని పురస్కారాలను ఇవ్వడం వంటి కార్యక్రమాలను చేపట్టింది.

## పురస్కారాలు, గౌరవాలు

ఈమెకు అనేక పురస్కారాలు, బిరుదులు లభించాయి. 1997లో మద్రాసు సంగీత అకాడమీ వార్షిక సంగీతోత్సవాలలో ఈమెను ఉత్తమ గాయనిగా ఎంపిక చేసింది. కర్ణాటక ప్రభుత్వం రాజ్యోత్సవ ప్రశస్థితో సన్మానించింది. కర్ణాటక రాష్ట్ర ఫిల్మ్‌ ఛేంబరు ఈమెను 1997-98 సంవత్సరానికి ఉత్తమ నేపథ్య గాయనిగా ఎన్నుకుంది. 2000లో కర్ణాటక గానకళా పరిషత్ ఈమెను ఉత్తమ సంగీత కళాకారిణిగా సత్కరించి "అనన్య పురస్కారా"న్ని ఇచ్చింది. శృంగేరి శారదా పీఠం ఈమెను ఆస్థాన విదుషీమణిగా నియమించింది. 2007లో కర్ణాటక సంగీత నృత్య అకాడమీ గౌరవ పురస్కారంతో సత్కరించింది.

ఈమెకు ఈ క్రింది బిరుదులు లభించాయి.

* గానకళాపరిషత్ వారిచే "గానకళాశ్రీ"
* ఎం.ఎ.నరసింహాచార్ ఫౌండేషన్ వారిచే "గానవారిధి"
* భక్తి భారతి ప్రతిష్టాన వారిచే "సంగీత సరస్వతి"
* షిమోగా రామనవమి కమిటీ వారిచే "సంగీత సహ్యాద్రి శిఖరిణి"
* బెంగళూరు నాగరత్నమ్మ ప్రసస్థి
* గురు గౌరవకారిణి
* సుమధుర సంగీత ధృవతార
* సంగీత రాగ అమృతవర్షిణి
* సంగీత గాన కళానిధి
* సంగీత వాగ్దేవి
* అకాడమీ ఆఫ్ మ్యూజిక్ వారిచే చౌడయ్య అవార్డు

## మూలాలు

## బయటి లింకులు
# శశాంక్ సుబ్రహ్మణ్యం

| శశాంక్ సుబ్రహ్మణ్యం |
| --- |
| Born | శశాంక్ సుబ్రహ్మణ్యం (1978-10-14)1978 అక్టోబరు 14 రుద్రపట్న, హసన్‌జిల్లా, కర్ణాటక |
| Genres | కర్ణాటక సంగీతం భారత శాస్త్రీయ సంగీతం |
| Occupations | సంగీత విద్వాంసుడు, వాద్య కళాకారుడు |
| Instrument | వేణువు |
| Years active | 1984–ప్రస్తుతం |

**శశాంక్ సుబ్రహ్మణ్యం** (జ.1978) గ్రామీ అవార్డుకు నామినేట్ చేయబడిన కర్ణాటక సంగీత వేణుగాన విద్వాంసుడు. ఇతడు తన 6వ యేటనే కచేరీ చేయడం మొదలుపెట్టిన బాలమేధావి.

## ఆరంభ జీవితం

ఇతడు కర్ణాటక రాష్ట్రం, హసన్ జిల్లా, రుద్రపట్న గ్రామంలో సుబ్రహ్మణ్యం, హేమలత దంపతులకు 1978, అక్టోబర్ 14న జన్మించాడు. ఇతడు కర్ణాటక సంగీతాన్ని తన తండ్రి వద్ద, ఆర్.కె.శ్రీకంఠన్ వద్ద, పాల్గాట్ కె.వి.నారాయణస్వామి వద్ద, హిందుస్తానీ సంగీతాన్ని పండిట్ జస్రాజ్ వద్ద నేర్చుకున్నాడు. ఇతడు వేణుగానాన్ని ఏ గురువు వద్ద నేర్చుకోలేదు. స్వంతంగా నేర్చుకున్నాడు. ఇతడు భరతనాట్య కళాకారిణి శిరీషను వివాహం చేసుకున్నాడు. ఈ దంపతులకు కుమార్తె స్వర, కుమారుడు సమ్విత్ ఉన్నారు. ఇతడు తన కుటుంబంతో చెన్నైలో నివసిస్తున్నాడు.

## వృత్తి

ఇతడు తన 6 యేళ్ళ వయసులో 1984లో మొట్టమొదటి కచేరీ చేశాడు. 1990లో ఇతడు ముఖ్యమైన కచేరీలు అడిలాయిడ్, ఆస్ట్రేలియా, కౌలాలంపూర్, మలేసియా, సింగపూర్ మొదలైన చోట్ల నిర్వహించాడు. 1990 డిసెంబరులో శాస్త్రి భవన్‌లో ఇతడు సంగీత ప్రదర్శనను ఇచ్చాడు.మద్రాసు సంగీత అకాడమీ ఇతడిని 12యేళ్ళ వయసులో 1991 జనవరి 1న "సదస్ కచేరీ"కి ఆహ్వానించింది.

ఇతడు ఎక్కువగా దేశ విదేశ సంగీతకారుల ప్రదర్శనలకు సహకారం అందించాడు. జాన్ మెక్ లాగ్లిన్, పాకో డి లూసియా, షాంక్సి సింఫొనీ ఆర్కెస్ట్రా, న్యూ జంగిల్ ఆర్కెస్ట్రా, మిక్కెల్ నార్డ్సో, టెర్రీ రిలే, ఉస్తాద్ షాహిద్ పర్వేజ్, జాకిర్ హుసేన్, ఉస్తాద్ సుల్తాన్ ఖాన్, విశ్వమోహన్ భట్, రోను మజుందార్, ఉస్తాద్ షుజాత్ ఖాన్, దేబూ చౌదరి మొదలైన కళాకారులకు వేణు గాన సహకారాన్ని అందించాడు.

ఇతడు సంప్రదాయ భారతీయ సంగీత కచేరీలతో పాటు సింఫనీలు, జాజ్, సినిమాలు ఇతర తరహా కార్యక్రమాలలో పాల్గొన్నాడు. బి.బి.సి. ఇతని జీవితంపై 2006లో డెస్టినేషన్ మ్యూజిక్ అనే పేరుతో ఒక డాక్యుమెంటరీ చిత్రాన్ని ప్రసారం చేసింది.

ఇతడు వేణునాదంలో అనేక ప్రయోగాలు చేశాడు. ఇతడు 75 సి.డి.లు, 10 డి.వి.డి.లు విడుదల చేశాడు. వాటిలో చారుకేశి, స్పిరిట్ ఆఫ్ కృష్ణ, సుందర, మోహన, బిందుమాలిని, ఉత్సవ్, రాగ లతాంగి, రసాయన, మార్గళి మెలోడీస్ మొదలైనవి ఉన్నాయి.

## మూలాలు

## బయటి లింకులు

* Official site Archived 2021-02-13 at the Wayback Machine
# రత్నమాలా ప్రకాష్

| రత్నమాలా ప్రకాష్ |
| --- |
|  |
| Background information |
| Also known as | హాడు హక్కి (పాడే పక్షి), వాయిస్ ఆఫ్ కర్ణాటక, రత్నక్క |
| Born |  (1952-08-19) 1952 ఆగస్టు 19 కర్ణాటక రాష్ట్రం, భారతదేశం |
| Genres | లలిత సంగీతం, సినిమా సంగీతం |
| Occupation | నేపథ్యగాయిని |

**రత్నమాలా ప్రకాష్** ఒక భారతీయ గాయని. ఈమె కన్నడ భాషలో పాటలు పాడుతుంది. ఈమె సినిమా నేపథ్య గానంతో పాటు కన్నడ లలిత గీతాలు (సుగమ సంగీతం) పాడటంలో నేర్పరి. ఈమె తండ్రి ఆర్.కె.శ్రీకంఠన్ పేరుమోసిన కర్ణాటక శాస్త్రీయ సంగీత విద్వాంసుడు.
2016లో ఈమెకు కేంద్ర సంగీత నాటక అకాడమీ ఇతర ముఖ్యమైన సంప్రదాయ సంగీత రీతులు విభాగంలో సుగమ సంగీతంలో ఈమె చేసిన కృషికి గుర్తింపుగా సంగీత నాటక అకాడమీ అవార్డును ప్రకటించింది.

## వృత్తి

ఈమె అనేక భావగీతాలతో పాటుగా అనేక సినిమా పాటలను కూడా పాడింది. ఈమె మొదటి సారిగా రాజ్‌కుమార్‌తో కలిసి గురి సినిమాలో పాడింది. ఈమె ఎల్.వైద్యనాథన్, సి.అశ్వథ్, రాజన్ - నాగేంద్ర, హంసలేఖ, ఇళయరాజా, శంకర్ గణేష్, మనోరంజన్ ప్రభాకర్, పి.వజ్రప్ప మొదలైన వారి సంగీత దర్శకత్వంలో పనిచేసింది ఎస్.పి.బాలసుబ్రహ్మణ్యం, కె. జె. ఏసుదాసు, ఎం.రంగారావు, విజయభాస్కర్, శంకర్ మహదేవన్, రాజేష్ కృష్ణన్, మంజులా గురురాజ్, మాస్టర్ శర్మ, వినోద్ రాజ్, రాంప్రసాద్, పి.బి.శ్రీనివాస్, రాజ్‌కుమార్ మొదలైన గాయకులతో కలిసి పాటలను పాడింది. ఈమె సదా, రమ్యకృష్ణ, రవళి, చారులత, విజయలక్ష్మి, బి.జయశ్రీ, ప్రేమ, శాంతమ్మ, మాధురి, కల్పన, భవ్య, గౌతమి, చంద్రలేఖ, అర్చన, భారతీ విష్ణువర్ధన్, హేమా చౌదరి, అభినయ మొదలైన నటీమణులు నటించిన పాటలను పాడింది.

ఈమె లలిత గీతాలు అనేక సి.డి.లలో, కేసెట్లలో రికార్డు అయ్యాయి. ఈమె సోవియట్ రష్యాలో జరిగిన భారత ఉత్సవాలలో పండిట్ రవిశంకర్ ట్రూపులో పాల్గొని పాడింది. దుబాయి, సింగపూరు, షార్జా, అబూదాబి, అమెరికాలోని ఫీనిక్స్, హోస్టన్ మొదలైన ప్రాంతాలలో తన లలిత సంగీత కచేరీలు నిర్వహించింది.

## అవార్డులు

**జాతీయ అవార్డులు**:

1. 2016 - సంగీత నాటక అకాడమీ అవార్డు ఇతర ముఖ్యమైన సంప్రదాయ సంగీతరీతులు - సుగమ సంగీతం

**రాష్ట్రస్థాయి అవార్డులు**:

1. 2016 -కర్ణాటక ప్రభుత్వం, సాంస్కృతిక విభాగం వారిచే *సంత శిశునాళ షరీఫ్ అవార్డు*
2. 1991 - కర్ణాటక ప్రభుత్వంచే రాజ్యోత్సవ ప్రశస్తి
3. 1990 - కర్ణాటక సంగీత నృత్య అకాడమీ వారిచే *కర్ణాటక కళాశ్రీ అవార్డు*

**ఇతర అవార్డులు**:

1. 2017 - *ఆళ్వాస్ నుడిసిరి అవార్డు*
2. 2014 - రోటరీ క్లబ్ వారి *వొకేషనల్ ఎక్సలెన్స్ అవార్డు*
3. 2012 - *Artist of The Year* award by Bala Samaja
4. *కె.ఎస్.నరసింహస్వామి ప్రతిష్టాన అవార్డు*
5. డి సుబ్బరామయ్య ట్రస్ట్ వారిచే *ఎక్సలెంట్ అచీవ్‌మెంట్ ఇన్ సుగమ సంగీత*
6. 2010 - హనగల్ ఫౌండేషన్ వారిచే *కృష్ణ హనగల్ అవార్డు*

## మూలాలు
# పరమేశ్వర్ గోద్రేజ్

| పరమేశ్వర్ గోద్రేజ్ |
| --- |
|  |
| జననం | పరమేశ్వర్ కౌర్ (1945-07-16)1945 జూలై 16 |
| మరణం | 2016 అక్టోబరు 10(2016-10-10) (వయసు: 71) బ్రీచ్ కాండీ హాస్పిటల్, ముంబై, మహారాష్ట్ర, భారతదేశం |
| జాతీయత | భారతీయురాలు |
| భాగస్వామి | ఆది గోద్రేజ్ |
| పిల్లలు | నిసాబా గోద్రెజ్ పిరోజ్ షా గోద్రెజ్ తాన్యా దుబాష్ |

**పరమేశ్వర్ గోద్రేజ్** (1945 జూలై 16 - 2016 అక్టోబరు 10), ఒక భారతీయ సామాజికవేత్త. ఆమె గోద్రేజ్ గ్రూప్ నకు చైర్మన్ అయిన ఆది గోద్రేజ్ భార్య.

## జీవిత చరిత్ర

పరమేశ్వర్ గోద్రేజ్ 1945 జూలై 16న ఒక సిక్కు కుటుంబంలో ఆర్మీ అధికారి కుమార్తెగా జన్మించింది. ఆమె పాటియాలాలోని యాదవింద్ర పబ్లిక్ స్కూల్లో చదువుకుంది. 1965లో ఆమె ఆది గోద్రేజ్ ను వివాహం చేసుకోవడానికి ముందు, ఎయిర్ ఇండియాకు హోస్టెస్ గా పనిచేసింది. వారికి ముగ్గురు పిల్లలు ఉన్నారుః ఇద్దరు కుమార్తెలు, తాన్యా దుబాష్, నిసా గోద్రేజ్, ఒక కుమారుడు, పిరోజ్షా ఆది గోద్రేజ్.

నటుడు, దర్శకుడు, నిర్మాత అయిన ఆమె స్నేహితుడు ఫిరోజ్ ఖాన్ అభ్యర్థన మేరకు 1975లో వచ్చిన *ధర్మాత్మ* చిత్రంలో నటి హేమమాలిని కోసం పరమేశ్వర్ గోద్రేజ్ దుస్తులను రూపొందించింది.

భారతదేశంలోని ప్రముఖ సామాజికవేత్తలు, పరోపకారులలో ఒకరిగా తరచుగా వర్ణించబడే ఆమె, మాజీ క్రికెటర్, పాకిస్తాన్ ప్రధాన మంత్రి ఇమ్రాన్ ఖాన్ కు సన్నిహిత స్నేహితురాలు, ఈ సంబంధం తరచుగా మీడియా దృష్టిని ఆకర్షించింది. ఆమె ఆరోగ్య సమస్యలపై కేంద్రీకరించింది. భారతదేశంలో ఎయిడ్స్, హెచ్ఐవి అవగాహన ప్రారంభ ఛాంపియన్లలో ఆమె ఒకరు. బిల్ అండ్ మెలిండా గేట్స్ ఫౌండేషన్, క్లింటన్ గ్లోబల్ ఇనిషియేటివ్ రెండింటి నుండి బలమైన మద్దతుతో, ఎయిడ్స్ పై ప్రచారం అయిన హీరోస్ ప్రాజెక్ట్ ను ప్రారంభించడానికి ఆమె 2004లో నటుడు రిచర్డ్ గేర్ తో భాగస్వామ్యం చేసుకుంది. ఆమె గేర్ ఫౌండేషన్, బిల్ అండ్ మెలిండా గేట్స్ ఫౌండేషన్ బోర్డులలో కూడా సభ్యురాలు.

## మరణం

పరమేశ్వర్ గోద్రేజ్ 2016 అక్టోబరు 10న 71 సంవత్సరాల వయసులో క్షీణించిన ఊపిరితిత్తుల కారణంగా ముంబైలోని బ్రీచ్ కాండీ ఆసుపత్రిలో మరణించింది.

## మూలాలు
# తాన్యా దుబాష్

| తాన్యా అరవింద్ దుబాష్ |
| --- |
|  |
| జననం | తాన్యా గోద్రెజ్ 14 సెప్టెంబర్ 1968 |
| జాతీయత | ఇండియన్ |
| పాఠశాల/కళాశాలలు | కేథడ్రల్ & జాన్ కానన్ స్కూల్
బ్రౌన్ విశ్వవిద్యాలయం |
| వృత్తి | గోద్రెజ్ ఇండస్ట్రీస్ లిమిటెడ్ ఎగ్జిక్యూటివ్ డైరెక్టర్, చీఫ్ బ్రాండ్ ఆఫీసర్ |
| భాగస్వామి | అరవింద్ దరాబ్ దుబాష్ |
| పిల్లలు | 2 |
| తల్లిదండ్రులు | ఆది గోద్రేజ్
పరమేశ్వర్ గోద్రేజ్ |
| బంధువులు | నిసాబా గోద్రెజ్ (సోదరి) పిరోజ్ షా గోద్రెజ్ (సోదరుడు) |

**తాన్యా దుబాష్** (జననం 1968) ఒక భారతీయ వ్యాపారవేత్త, గోద్రేజ్ గ్రూప్ లో ఎగ్జిక్యూటివ్ డైరెక్టర్, చీఫ్ బ్రాండ్ ఆఫీసర్, 2008లో గోద్రెజ్ మాస్టర్బ్రాండ్ స్ట్రాటజీ అనే రీబ్రాండింగ్ వ్యాయామం బాధ్యతను స్వీకరించినందుకు ప్రసిద్ది చెందింది. గోద్రెజ్ ఇండస్ట్రీస్ లిమిటెడ్, గోద్రెజ్ కన్స్యూమర్ ప్రొడక్ట్స్ లిమిటెడ్, గోద్రెజ్ అగ్రోవెట్ లిమిటెడ్ బోర్డుల్లో ఆమె సేవలందిస్తున్నారు. భారతీయ మహిళా బ్యాంకు బోర్డు సభ్యురాలిగా, బ్రౌన్ యూనివర్సిటీ ట్రస్టీగా పనిచేశారు. ఆమె పారిశ్రామికవేత్త ఆది గోద్రేజ్ పెద్ద కుమార్తె.

## చదువు

దుబాష్ కేథడ్రల్ & జాన్ కానన్ పాఠశాలలో చదువుకున్నారు, అమెరికాలోని బ్రౌన్ విశ్వవిద్యాలయం నుండి ఎకనామిక్స్ & పొలిటికల్ సైన్స్ లో ఎ.బి (కమ్ లాడ్), హార్వర్డ్ బిజినెస్ స్కూల్ పూర్వ విద్యార్థి.

## కెరీర్

గోద్రేజ్ ఇండస్ట్రీస్ లిమిటెడ్ ఎగ్జిక్యూటివ్ డైరెక్టర్, చీఫ్ బ్రాండ్ ఆఫీసర్ గా దుబాష్ పనిచేస్తుంది, గోద్రెజ్ మాస్టర్ బ్రాండ్ కు మార్గనిర్దేశం చేయడంతో సహా గోద్రేజ్ గ్రూప్ బ్రాండ్, కమ్యూనికేషన్ ఫంక్షన్ కు బాధ్యత వహిస్తుంది. ఆమె గోద్రెజ్ రిమోట్ సర్వీసెస్ లిమిటెడ్, ఎన్సెంబుల్ హోల్డింగ్స్ అండ్ ఫైనాన్స్ లిమిటెడ్ లకు డైరెక్టర్ గా ఉన్నారు. ఆమె గోద్రెజ్ ఇండస్ట్రీస్ లిమిటెడ్, గోద్రెజ్ కన్స్యూమర్ ప్రొడక్ట్స్ లిమిటెడ్, గోద్రెజ్ అగ్రోవెట్ లిమిటెడ్, గోద్రెజ్ ఫైనాన్స్ లిమిటెడ్ లకు డైరెక్టర్ గా ఉన్నారు.

దుబాష్ 2012 నుంచి 2018 వరకు బ్రౌన్ యూనివర్సిటీ ట్రస్టీగా పనిచేశారు. ఆమె బ్రౌన్ ఇండియా అడ్వైజరీ కౌన్సిల్ సభ్యురాలు, వాట్సన్ ఇన్స్టిట్యూట్ పర్యవేక్షకుల బోర్డులో ఉన్నారు. 2013 నవంబర్ నుంచి 2015 మే వరకు దుబాష్ భారతీయ మహిళా బ్యాంకు బోర్డులో సభ్యురాలిగా ఉన్నారు. కస్టమర్ వాల్యూ ఫౌండేషన్, ఏఐఈఎస్ఈసీ ఇండియా, ఇండియా@75 బోర్డులో ఆమె సేవలందిస్తున్నారు.

బ్రిటానియా, ఎస్కార్ట్స్, గో ఎయిర్ లైన్స్ బోర్డుల్లో కూడా ఆమె సేవలందిస్తున్నారు.

## గుర్తింపు

2007లో వరల్డ్ ఎకనామిక్ ఫోరం ఆమెను యంగ్ గ్లోబల్ లీడర్ గా గుర్తించింది. ఇండియా టుడే కాంక్లేవ్ 2010 లో, దుబాష్ సాధారణంగా వాస్తవికత, ఆదర్శవాదం మధ్య సంఘర్షణ గురించి మాట్లాడారు, దీనిలో ఆమె భారతీయ యువతపై దృష్టి సారించింది, వాస్తవికత మీ ఆదర్శాలను విడిచిపెట్టమని, వాస్తవికతను మార్చమని మిమ్మల్ని బలవంతం చేస్తే, ఆదర్శవాదంపై తన నమ్మకాన్ని నొక్కి చెప్పింది.

## వ్యక్తిగత జీవితం

ఆది గోద్రేజ్, పరమేశ్వర్ గోద్రేజ్ దంపతులకు తాన్యా మొదటి సంతానం. ఆమెకు ఇద్దరు తమ్ముళ్ళు ఉన్నారు, ఒక సోదరి నిసాబా గోద్రెజ్ గోద్రెజ్, ఆమె గోద్రేజ్ కన్స్యూమర్ ప్రొడక్ట్స్ చైర్ పర్సన్, వ్యాపార సామ్రాజ్యం రియల్ ఎస్టేట్ విభాగమైన గోద్రెజ్ ప్రాపర్టీస్ కు అధిపతి అయిన పిరోజ్షా ఆది గోద్రేజ్. 1997లో అరవింద్ దరాబ్ దుబాష్ అనే పారిశ్రామికవేత్తను వివాహం చేసుకున్నారు. వీరి ఇద్దరు కుమారులు ఆర్యన్, అజార్ లతో కలిసి ముంబైలో నివసిస్తున్నారు.

## ప్రస్తావనలు
# జంషిద్ గోద్రేజ్

| జంషిద్ గోద్రేజ్ |
| --- |
|  |
| జాతీయత | భారతీయుడు |
| *విశ్వవిద్యాలయాలు* | కేథెడ్రల్ & జాన్ కానోన్ స్కూల్ ఇల్లినాయిస్ ఇన్స్టిట్యూట్ ఆఫ్ టెక్నాలజీ |
| వృత్తి | గోద్రెజ్ & బాయ్స్ చైర్మన్ |
| భార్య / భర్త | ఫెరోజా గోద్రేజ్ |
| పిల్లలు | నవ్రోజ్ గోద్రేజ్,
రైకా గోద్రేజ్ |
| తల్లిదండ్రులు | నావల్ గోద్రేజ్,
సూనుబెన్ గోద్రేజ్ |

**జంషిద్ నవరోజీ గోద్రేజ్** భారతీయ పారిశ్రామికవేత్త. ఆయన గోద్రేజ్ కుటుంబంలోని సభ్యుడు. ఆయన ప్రస్తుతం గోద్రేజ్ గ్రూప్ హోల్డింగ్ కంపెనీ అయిన గోద్రేజ్ & బోయ్స్ మేనేజింగ్ డైరెక్టర్ గా, ఛైర్మన్ గా పనిచేస్తున్నారు. 10 పరిశ్రమ రంగాలలో వైవిధ్యభరితమైన వ్యాపారంగా గోద్రేజ్ & బాయ్స్ ఉంది.

అక్టోబరు 2024లో ఫోర్బ్స్ ప్రచురించిన భారతదేశంలోని 100 మంది ధనవంతుల జాబితాలో జమ్షిద్ గోద్రేజ్, స్మితా కృష్ణ గోద్రేజ్ 22వ స్థానంలో నిలిచారు. వీరి నికర విలువ 11.1 బిలియన్ డాలర్లు.

## ప్రారంభ జీవితం

జంషీద్ గోద్రేజ్ భారతదేశంలోని ముంబైలో జన్మించాడు. ఆయన ప్రముఖ కేథడ్రల్ & జాన్ కానన్ పాఠశాలలో విద్యను పూర్తి చేశాడు. ఆయన ఇల్లినాయిస్ ఇన్స్టిట్యూట్ ఆఫ్ టెక్నాలజీ చదివాడు. అక్కడ అతను మెకానికల్ ఇంజనీరింగ్ చదివాడు. అతను 1974లో గోద్రేజ్ & బోయ్స్ డైరెక్టర్ గా నియమితుడయ్యాడు, తరువాత 1991లో మేనేజింగ్ డైరెక్టర్ గా, 2000లో ఛైర్మన్ అయ్యాడు. ఆయనను హల్దియా పెట్రోకెమికల్స్ బోర్డులో కొనసాగించడానికి బెంగాల్ ప్రభుత్వం ప్రయత్నాలు చేసినప్పటికీ, 2012లో గోద్రేజ్ రాజీనామా చేశాడు.

## కెరీర్

జంషిద్ 1974లో గోద్రేజ్ & బోయ్స్ మాన్యుఫ్యాక్చరింగ్ కంపెనీ లిమిటెడ్ బోర్డులో డైరెక్టర్ గా చేరాడు. గృహోపకరణాలు, వినియోగ వస్తువులు, కార్యాలయ పరికరాలు, పారిశ్రామిక ఉత్పత్తులు, వినియోగ ఉత్పత్తులు, సేవల రంగాలలో ఉన్న ఈ బృందానికి నాయకత్వం వహించాడు. ప్రస్తుతం ఆయన గోద్రేజ్ & బోయ్స్ మాన్యుఫ్యాక్చరింగ్ కంపెనీ లిమిటెడ్ చైర్మన్, మేనేజింగ్ డైరెక్టర్ గా ఉన్నాడు. ఆయన సిఐఐ సోహ్రాబ్జీ గోద్రెజ్ గ్రీన్ బిజినెస్ సెంటర్ కు ఛైర్మన్ గా కూడా ఉన్నాడు.

*2012లో ఫోర్బ్స్* అతని నికర విలువ $4 బిలియన్లుగా అంచనా వేసింది.

## అవార్డులు

2003లో, అతను భారతదేశపు మూడవ అత్యున్నత పౌర పురస్కారం అయిన పద్మభూషణ్ ను అందుకున్నాడు.

## గ్రీన్ కార్యకలాపాలు

గోడ్రెజ్ వరల్డ్ రిసోర్స్ ఇనిస్టిట్యూట్,ఆస్పెన్ ఇనిస్టిట్యూట్ బోర్డ్స్‌లో ఉన్నాడు; ముంబైలో విక్రోలి లో గోడ్రెజ్ కుటుంబం సంరక్షించిన విలువైన మాంగ్రోవ్ సావాంప్ల ఆధారంగా 2012లో, ఫోర్బ్స్ మ్యాగజైన్ అతన్ని అత్యంత ధనవంతమైన గ్రీన్ బిలియనీర్స్‌లో ఒకరిగా పేర్కొన్నది. ఆయన వరల్డ్ వైడ్ ఫండ్ ఫర్ నేచర్ కు ఉపాధ్యక్షుడు. ఆయన అధ్యక్షత వహించిన భారతీయ విభాగమైన వరల్డ్ రిసోర్సెస్ ఇన్స్టిట్యూట్ భాగస్వామ్యంతో, సంబంధిత సంస్థలకు నిధులు సమకూర్చడం, పట్టణాభివృద్ధి మంత్రిత్వ శాఖ లాబీయింగ్ చేయడం ద్వారా రవాణా పథకాలతో సహా భారతదేశంలో స్థిరమైన ప్రజా రవాణా కోసం ఆయన మద్దతు ఇచ్చాడు.

అతను వరల్డ్ రిసోర్సెస్ ఇన్స్టిట్యూట్ ఇండియా (WRI ఇండియా) లో డైరెక్టర్ ల బోర్డులో ఉన్నాడు, ఎనర్జీ, ఎన్విరాన్మెంట్ అండ్ వాటర్ కౌన్సిల్ డైరెక్టర్ల బోర్డు ఛైర్మన్ గా పనిచేస్తాడు.

## వ్యక్తిగత జీవితం

ఫిరోజా జె. గోద్రేజ్ ను జంషిద్ వివాహం చేసుకున్నాడు. వీరికి ఇద్దరు పిల్లలు ఉన్నారు. వీరి కుమారుడు నవరోజ్ గోద్రేజ్, కుమార్తె రైకా గోద్రేజ్. ఆయనకు పడవ ప్రయాణం అంటే ఇష్టం.

## మూలాలు
# మడ అడవులు

మడ అడవులు
నదీజలాలు సముద్రంలో కలిసేచోట చిత్తడి నేలలలో **మడ అడవులు** పెరుగుతాయి. తీర ప్రాంతానికి సహజసిద్ధ రక్షణ గోడగా ఇవి ఉంటాయి. మడ అడవులు అనేవి ఉష్ణ, సమశీతోష్ణ మండల తీరప్రాంతాలలో ఉప్పునీటిలో పెరిగే చెట్లు, పొదల సముదాయం. ముఖ్యంగా 25° ఉత్తర, 25° దక్షిణ అక్షాంశాల మధ్య ఉంటాయి. ఈ చెట్లు, పొదలు, ఉప్పునీటి లోనూ, సముద్రపు నీటి లోనూ, సముద్రపునీటి కంటే ఎన్నోరెట్లు ఉప్పగా ఉండే నీటిలో కూడా పెరుగుతాయి. ఈ అడవులు ఎన్నొ జీవరాసులకు జీవనాధారము. ఇవి సముద్ర తీర ప్రాంతాలకు రక్షణా కవచంగా నిలుస్తున్నాయి. ఈ అడవులు వరదల నుండి, తుఫాను దాడి నుండి ఆ ప్రాంతన్ని నేల కోతకు గురికాకుండా కాపాడతాయి.

## ఆంధ్రప్రదేశ్‌లో మడ అడవులు

మడ అ‍డవులు తూ.గో.జిల్లాలో కాకినా‍‍‍‍‍‍డ సమీప‍ంలోని కోర‍ంగి వద్ద విస్తృతంగా విస్తరించి ఉన్నాయి. తాళ్ళరేవు మండలంలోని కోరంగి నుండి ఐ.పోలవరం, కాట్రేనికోన, ఉప్పలగుప్తం, అల్లవరం, సఖినేటిపల్లి మండలాల తీర గ్రామాల్లో ఇవి విస్తారంగా ఉన్నాయి. ఇక్కడే కోరింగ వన్యప్రాణి అభయారణ్యం ఉంది.

## జీవన వైవిధ్యానికి ఇవే ఆలంబన

మడ అడవులలో నల్లమడ, తెల్లమడ, ఉప్పుపొన్న, కలింగ, తాండ్ర, గుల్లిలం, తిల్లా, పొన్న మొదలైన వృక్షజాతులతో పాటు చిల్లంగి, కళ్ళతీగ, పెసంగి, దబ్బగడ్డ వంటి మూలికలు పెరుగుతున్నాయి. మొసళ్ళు, ఫిషింగ్‌క్యాట్స్‌, నీటి కుక్కలు, డాల్ఫిన్స్‌ వంటి జంతువులు కూడా ఈ అడవుల్లో జీవిస్తున్నాయి. 120 రకాల పక్షులు, కీటకాలు తమ జీవనాన్ని సాగిస్తున్నాయి.

## అంతరించిపోతున్నాయి

* కలప సామగ్రి కోసం వాణిజ్యంగా అమ్మేసేందుకు నరుకుతున్నారు.
* రొయ్యలు, చేపల సాగుకోసం వీటిని కొట్టేసి మడులుగా కడుతున్నారు.
* నాటు సారా తయారీ దారులు వీటిని విచ్చలవిడిగా కాల్చేసి వారి స్థావరాలను ఏర్పాటు చేసుకుంటున్నారు.

## ఇవి కూడా చూడండి

* పిచ్చావరం

## బయటి లింకులు

 || ఆర్టికల్
# బి.ఆర్.పంతులు

బి.ఆర్.పంతులు
బి.ఆర్.పంతులు (బడగూర్ రామకృష్ణయ్య పంతులు) ప్రముఖ సినీ నిర్మాత, దర్శకుడు, నటుడు. ఆయన తెలుగు, తమిళ, కన్నడ, హిందీ సినీ రంగాల్లో పలు సినిమాలకు నిర్మాణం, దర్శకత్వం వహించారు. ఆనాటి మైసూరు రాజ్యంలో నేటి కర్ణాటక-ఆంధ్రప్రదేశ్-తమిళనాడు సరిహద్దు ప్రాంతమైన కుప్పంకు 11 కిలోమీటర్ల దూరంలో ఉన్న బడగూరులో జన్మించారు. గుబ్బి వీరణ్ణ ట్రూపులో నటుడిగా చేరి కన్నడ నాటక రంగంలో ప్రఖ్యాతులై, తర్వాత తమిళ చలనచిత్ర రంగంతో సినీ నిర్మాణం ప్రారంభించారు. క్రమంగా పలు భాషల్లో సినిమాల నిర్మాణం సాగించారు. పద్మినీ పిక్చర్స్ బ్యానర్‌పై తెలుగు, తమిళ, కన్నడ, హిందీ భాషలలో 55 చిత్రాలను నిర్మించారు. వాటిలో కొన్ని మినహా అన్ని చిత్రాలకు దర్శకత్వం వహించారు.

## తెలుగు సినిమా రంగం

### నిర్మాతగా/ప్రొడక్షన్ అసిస్టెంటుగా

* భక్తిమాల
* శ్రీకృష్ణదేవరాయలు
* వీరపాండ్య కట్టబ్రహ్మన
* పిల్లలు తెచ్చిన చల్లని రాజ్యం
* పెంపుడు కూతురు
* గాలిమేడలు

### దర్శకుడిగా

* శ్రీకృష్ణదేవరాయలు
* బడిపంతులు
* రాణి చెన్నమ్మ
* దొంగలు దొరలు
* వీరపాండ్య కట్టబ్రహ్మన
* పిల్లలు తెచ్చిన చల్లని రాజ్యం
* కర్ణ
* విచిత్ర వీరుడు
* సెబాష్ పిల్లా
* పెంపుడు కూతురు
* గాలిమేడలు
* కథానాయకుని కథ
* రత్నగిరి రహస్యం

### నటుడిగా

* శ్రీకృష్ణదేవరాయలు
* బడిపంతులు
* పిల్లలు తెచ్చిన చల్లని రాజ్యం
* అమ్మలక్కలు
* తిరుగుబాటు
* వదిన

### నేపథ్య గాయకుడిగా

* భక్తిమాల

## మరణం

ఇతడు హృద్రోగం వల్ల బెంగళూరులో 1974, అక్టోబర్ 8న మరణించాడు.

## మూలాలు

* హిందూ దినపత్రికలో బి.ఆర్.పంతులు శతజయంతి సందర్భంగా వచ్చిన వ్యాసం